text: Dos anys després, la plaça de les Cols de Tarragona ha tornat a vibrar amb els castells per Sant Magí amb una diada atípica però molt emotiva. Seguint l'exemple de Valls, les quatre colles locals han aixecat de forma simultània 17 pilars de quatre de forma coordinada, aconseguint carregar-los i descarregar-los tots malgrat la llarga inactivitat de les colles. En un acte tancat al públic, les colles han entrat puntuals poc abans de les 12 del migdia a plaça en grups bombolla de 25 persones i un cop descarregats els pilars han marxat de la plaça ràpidament. L'alcalde de Tarragona, Pau Ricomà, ha ha assegurat que el d'avui ha estat un dia emocionant, de "llagrimeta", que deixa entreveure "la llum al final del túnel".
  En funció dels assajos fets i el nombre de castellers disponibles, les colles han aixecat més o menys pilars. Així, la Colla Jove Xiquets de Tarragona n'ha fet 6, els Xiquets de Tarragona 5, els Castellers de Sant Pere i Sant Pau 4 i els Xiquets del Serrallo dos més. Tots s'han carregat i descarregat sense incidents i d'una manera molt coordinada.
  L'alcalde de Tarragona, Pau Ricomà, ha destacat que l'organització de la diada ha estat "perfecte", amb molta puntualitat, les colles respectant les mesures de seguretat i amb "moltes camises" a plaça, el que pel batlle demostra que "hi han moltes ganes de castells". "Hem demostrat com fem les coses a Tarragona", ha assenyalat.